Адыгэпсэм и джэмакъ
Къулъкъужын Ищхъэрэ къуажэм ЩэнхабзэмкIэ и унэм иджыблагъэ щекIуэкIащ Iуэхугъуэ дахэ — адыгэ хабзэм, бзэм, IуэрыIуатэм, тхыдэм теухуауэ щIэблэм я щIэныгъэр здынэсыр ягъэлъэгъуащ.
Абы яхуеблэгъат Бахъсэн щIыналъэ администрацэм и Iэтащхьэм и къуэдзэ Ахъуэбэч Андзор, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм лъэпкъ егъэджэныгъэмкIэ и къудамэм и уна-фэщI Табыщ Мурат, егъэджэныгъэмкIэ Бахъсэн щIыналъэм и управленэм и унафэщI Абрэдж Тамарэ, Къулъкъужын Ищхъэрэм и Iэтащхьэ ПщыхьэщIэ Алим, республикэм и курыт еджапIэхэм я лIыкIуэхэр.
— Ди щIэблэр хэкупсэу, хабзэм тету, я бзэр ящымыгъупщэу, ди тхыдэм щыгъуазэу къэтэджын папщIэ, мыпхуэдэ зэIущIэхэр нэхъыбэрэ зэхэшэн хуейуэ къызолъытэ, — жиIащ Къулъкъужын Ищхъэрэ къуажэм и 3-нэ курыт еджапIэм и унафэщI Нартокъуэ Беслъэн.
ЗэIущIэм хэта ныбжьыщIэхэм хъыбарыжьхэр жаIащ, хабзэм тепсэлъыхьащ.
Ахъуэбэчыр къыщыпсалъэм, къыхигъэщащ цIыхур хэкупсэу щытын папщIэ ар щалъхуа щIыпIэм хуиIэ лъагъуныгъэмрэ пщIэуэ хуищIымрэ куэд зэрелъытар.
— Тхыдэр ди адэжьхэм я щIэинщ, — жи-Iащ Табыщ Мурат. — Пасэрейм адыгэм зэрахьэу щыта лIыгъэмрэ хахуагъэмрэ ди гъунэгъухэр къехъуапсэрт, щапхъэ трахырт. Ар дигу имыхуу, абы дрипагэу, ди адэжьхэм дазэрыхуэфэщэным яужь диту дыпсэупхъэщ.
АдэкIэ хьэщIэхэр яшащ Къып Мухьэмэд и цIэр зезыхьэ гъуазджэхэмкIэ сабий школым. Абыхэм кърагъэлъэгъуащ ныбжьыщIэхэм я IэдакъэщIэкIыр. Зэхыхьэр джэгукIэ яухащ.
Фырэ Анфисэ.
